Ego Hugo, Senonensis archiepiscopus, notum facio tam futuris quam præsentibus quod Anselmus Porcellus et Roszvidis uxor illius, Sanaïldem, filiam suam, uni viro Christo, virginem castam desponsantes et amplius et illius intemerata virginitate quam de carnis nepotibus gratulantes, offerendo tradunt eam ecclesiæ Beatæ-Mariæ de Deiloco. Quamobrem dat Anselmus eidem ecclesiæ quicquid ab Herlebaudo de Plasseio apud Tilium tenebat in feodo, tam in censu quam terra, sive prato, laudante hoc eodem Herlebaudo; cui, pro laude hujus rei, decem solidos tribuit abbas Deiloci. Dat etiam Anselmus ecclesiæ sex denarios de censu nemoris haud procul ab eadem villa præfata positi. In remuneratione igitur tanti beneficii, dantur ei sex libræ denariorum de rebus monasterii. Quocirca, ne quilibet ecclesiam præsumat inquietare, scripto curavi committere et authoritate sigilli mei confirmare. Hujus rei testes sunt: Senonensis archidiaconus; Symon, thesaurarius; magister Gosbertus; Gosbertus de Jaunia; Engelbertus, sacerdos de Ponto; Waldricus, monachus; Erlebaudus de Plasseio; Salo, juvenis; Hulduinus de Sancto-Desiderio; Guyardus de Donum; Hugo, præfectus; Anselmus de Vona. Actum est publice, Senonis, anno ab Incarnatione Domini Mº Cº XLVº, regnante Ludovico in Francia.